《赠杨抱一炼师短歌》
元代·刘崧

道人昔在白鹤山，羽服朝真居上班。道人今居蛟湖口，雨褐云上事林亩。

东南连年飞战尘，羌独远引栖其神。天地清宁本于一，得此以抱宁非真。

吁嗟世之人，跨马而逐鹿。衮衮驰风波，僛僛触岩谷。

岂知静者为有馀，不矜不竞游玄虚。攀花行吟石上雪，扫叶坐看林间书。

白家桥东水如练，几度相寻不相见。珠林月出听箫声，松尾天灯落瑶殿。

我有远意千万重，会骑竹枝双青龙。明年洞口桃花发，与子踏云潭上峰。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。